LJEKOVITI OBLICI DROGA

Droga i njezine iscrpine stoljećima se primjenjuju u terapiji najrazličitijih bolesti.

Oblici u kojima dolaze biljni ljekoviti pripravci su najčešće čajevi, prašci ,tinkture, ekstrakti, infuzi, dekokti i macerati.

Za sve te oblike izradom se mora osigurati dobivanje nepromijenjene djelatne komponente, postizanje visokog iskorištenja i standardiziranog pripravka te očuvanje aktivnog sadržaja tijekom dužeg razdoblja.

EKSTRAKCIJA I EKSTRAKTIVNI PRIPRAVCI

Ekstraktivni pripravci su ljekoviti oblici koji se dobivaju ekstrakcijom droga biljnog ili životinjskog porijekla pomoću odgovarajućeg otapala (ekstrakcijskog sredstva). Izbor i upotreba odgovarajućeg otapala je vrlo bitno i povezano je sa sadržajem droge. Najčešće se upotrebljava etanol različitih koncentracija ponekad uz dodatak glicerola ili polietilenglikola; voda, eter, aceton i neka druga organska otapala. Većina otapala se na kraju uklanja zbog toga što nisu fiziološki indiferentna, a neka su i toksična.

METODE IZRADA EKSTRAKTIVNIH PRIPRAVAKA

1. RAVNOTEŽNE METODE-obuhvaćaju metode ekstrakcije u kojima droga i otapalo zajedno čine jedan pokretni sistem. Količina otapala u takvim je sistemima najčešće ograničena.

Tu spadaju maceracija, remaceracija ili višestruka maceracija, turbo ekstrakcija (vrtložna ekstrakcija), vibro ekstrakcija (titrajna ekstrakcija), digestija (maceracija uz povišenu temperaturu) i destilacija pomoću vodene pare.

1. METODE KOLONSKE EKSTRAKCIJE ili METODE ISCRPLJIVANJA

-obuhvaćaju metode iscrpljivanja kod kojih je samo otapalo pokretno dok je droga potpuno nepokretna. Količina otapala pri toj vrsti ekstrakcije nije ograničena. Tu spadaju:perkolacija, reperkolacija ili ponovljena frakcionirana perkolacija; dijakolacija(perkolacija uz povišeni tlak );evakolacija (perkolacija uz sniženi tlak ili vakuum).

I. RAVNOTEŽNE METODE

1. MACERACIJA – je jednokratna ekstrakcija propisano usitnjene droge s propisanim otapalom na sobnoj temperaturi.

Postupak: Usitnjena droga se prelije ako nije drugačije propisano sa 5 dijelova otapala i u dobro zatvorenoj posudi zaštićenoj od direktne sunčane svjetlosti macerira 5 dana uz mućkanje ili miješanje najmanje 2 puta dnevno. Zatim se iscrpina odvoji od droge najprije cijeđenjem, a zatim tiještenjem, ostavi 2 dana na hladnom mjestu zaštićenom od svjetlosti i filtrira.

Maceracija je metoda prikladna za droge kod kojih su djelatne tvari slabo topljive,termolabilne ili sklone bubrenju te ako je potrebno ograničiti nazočnost balastnih tvari.

Ovom metodom se najčešće izrađuju tinkture.

2. BIMACERACIJA – je ekstrakcija propisano usitnjene droge s propisanim otapalom na sobnoj temperaturi 2 puta uzastopno, a macerati se sjedine

Postupak: Usitnjena se droga prelije, ako nije drugačije propisano, sa 3 dijela ekstrakcijskog sredstva i u dobro zatvorenoj posudi macerira 3 dana uz mućkanje ili miješanje najmanje 2 pita dnevno. Zatim se iscrpina odvoji od droge cijeđenjem ili tiještenjem. Droga se ponovo macerira 2 dana na isti način s još 2 dijela ekstrakcijskog sredstva. Ta se iscrpina odvoji na isti način kao i prethodna, sjedini s prvom iscrpinom, ostavi 2 dana na hladnom mjestu zaštićenom od svjetlosti i filtrira.

Ova metoda primjenjuje se za ekstrakciju droga čvršće strukture, a tim se postupkom postiže do 20% bolje iskorištenje.